Det er massiv kritik på blandt andet Facebook, som får Sindal Marked til at overveje at droppe hestene. Sysser Nørholm fra Nordjysk Dyreredning har det seneste par dage modtaget stribevis af henvendelser fra folk, der har været Sindal Marked og er blevet chokeret over de at se heste under kummerlige forhold. Søndag gæstede Sysser Nørholm så selv Sindal Marked og var langt fra begejstret for, hvad hun så. - Jeg bliver så ked af det, for jeg kan jo se hesten her, er syg. Den er afmagret, har sår på benet og snottet, siger Sysser Nørholm, da hun sammen med TV2/Nord ser nærmere på en af hestene på markedet. Presseansvarlig hos Sindal Marked Henning Henridksen er ked af at høre den voldsomme kritik af hestene og hestehandlerne. - Vi har i markedsudvalget ikke så meget forstand på heste, og derfor har vi bedt en dyrlæge komme og tjekke dyrene på markedet, og dyrlægen har været her flere gange, og det har ikke givet anledning til anmærkninger, siger han. Men den massive kritik får nu konsekvenser for Sindal Marked frem over - også selv om markedet har fulgt reglerne på området. - Nu har vi hørt så mange ting, og vi kan godt se på nogle af hestene, at de er ikke særligt smart behandlet af de mennesker, der kommer med dem. Derfor overvejer vi fuldstændig at lukke for heste, og det bliver nok konsekvensen, siger presseansvarlig hos Sindal Marked, Henning Hendriksen. Det har ikke været muligt at få en kommentar fra nogle af hestehandlerne på Sindal Marked.

Referat:
Sindal Marked stopper nu sandsynligvis al handel med dyr efter voldsomme beskyldninger om vanrøgt af heste.